Wie kry my kind as ek te sterwe kom? - Jy en die RegJy en die Reg
Tuis › Artikels › Wie kry my kind as ek te sterwe kom?
Wie kry my kind as ek te sterwe kom?
Deur Wilma Bedford
Slegte dinge soos die skielike afsterwe van 'n ouer of albei ouers van minderjarige kinders gebeur en mens wil nie daaraan dink nie – dit gebeur met ander mense, nie met my nie ─ maar om konkrete besluite te neem t.o.v. jou kind se versorging in sulke omstandighede is die regte stap om sy of haar toekomstige versorging te verseker. Deur nie 'n voog te benoem vir jou kind nie, kan chaos veroorsaak na jou dood en die moontlikheid dat jou kind in pleegsorg geplaas sal word, is nie uitgesluit nie. Wanneer slegs een ouer te sterwe kom, kry die oorlewende ouer voogdyskap van die kind al is die ouers ten tye van die dood geskei.
As beide ouers te sterwe kom sonder die aanwysing van 'n voog is die saak nie so eenvoudig nie; die howe sal besluit wat die beste is vir jou kind, of verskeie buitepartye kan aanspraak maak op voogdyskap, wat sal lei tot hofsake veral as die kind te jonk is om aan te dui waar hy of sy wil bly. Die persoon wat as voog aangedui word en die rol van versorger aanneem, moet steeds by die hooggeregshof aansoek doen om wettige voogdyskap. Jy moet ook aandui wie jou kind se trust en finansies moet hanteer.
Kry vooraf regshulp en stipuleer in jou testament jou keuse en voorkeure. Om 'n voog te benoem, is seker een van die moeilikste maar belangrikste besluite wat jy en jou gade sal neem. Jou kind se voog moet minstens 18 jaar oud wees, sy of haar pligte as voog kan nakom, en finansiële ondersteuning aan jou kind kan bied.
Bepaal of die persoon wat jy nomineer emosioneel, finansieel en fisies in staat is om vir jou kind te sorg. Om byvoorbeeld 'n baba in die sorg van grootouers te laat, sal aanvanklik werk maar die grootouers sal later nie die fisiese vermoë hê om 'n woellige voorskoolse kind of 'n lewenslustige tiener of kinders met spesifieke behoeftes te versorg nie. 'n Te jong voog of iemand met 'n alternatiewe lewenstyl en uitkyk sal dalk nie die emosionele stabiliteit bied of finansiële onderhoud kan bekostig wat 'n kind nodig het nie. Hou ook in gedagte dat jou kind waarskynlik na 'n ander plek toe sal verhuis; sal jy gemaklik wees daarmee dat jou kind dalk deur die verhuisingsproses bande met sy familie, taal en kultuur en ook burgerskap kan verloor as die voog byvoorbeeld oorsee sou gaan woon?
Kies twee kandidate vir geval iets met jou eerste keuse sou gebeur en bespreek die saak met hulle. Kies persone wat dieselfde waardes as jy het. Vra hulle of hulle as voogde sal optree sodat hulle ook voorbereid sal wees indien die onvoorsiene gebeur. Hersien jou keuse elke twee tot drie jaar of soos jou kind ouer word en die voog se omstandighede verander om te bepaal of jou keuses nog geskik is.
Stipuleer jou voorkeure t.o.v. van geloof, taal en akademiese opvoeding om latere familie-inmenging te vermy.
Besweer jou kind se vrese oor wat met hom gaan gebeur as een of albei sy ouers sou wegval. Stel dit duidelik dat dit onwaarskynlik is dat so-iets sal gebeur maar indien die onvoorsiene sou gebeur, hy of sy deur 'n bepaalde persoon versorg en liefgehê sal word. Indien jou kind volwasse genoeg is, kan jy hom of haar vra wie hy of sy graag as voog sou wou hê en ook jou redes vir jou keuse verduidelik.